Veghond wat by diereskuiling gesteel is, opgespoor | News24
Veghond wat by diereskuiling gesteel is, opgespoor
Dié gesteelde Amerikaanse veghond is Sondag deur die polisie en die AACL van 'n erf in Gelvandale gered. Foto: verskaf
"TOE sy my stem hoor, het haar hele liggaam begin bewe," sê Beverley Rademeyer van die Animal Anti-Cruelty ­League (AACL) in Port Elizabeth ná die dramatiese reddingspoging van 'n gesteelde Amerikaanse veghond-teef Sondag.
Dié tweejarige hond – wat nog nie 'n naam het nie – is oor die Paasnaweek uit die AACL se erf gesteel, aldus Rademeyer. Die PE Express het ook hieroor berig. Danksy die publiek se inligting is sy teruggevind.
"Sy is baie vriendelik en ook baie groot. Iemand het seker oor die hek geklim, haar geneem en aangegee vir iemand aan die buitekant."
Volgens Rademeyer het die AACL 'n tyd gelede 'n wenk gekry dat die hond in die Gelvandale-gebied is. "Ek het met 'n polisieman daaroor gepraat en om haar terug te kry moes fyn beplan word.
"Ons kan weens die onveiligheid nie net sommer in ons woonbuurte ingaan om honde te gaan haal nie."
Rademeyer sê sy het vasgestel waar die hond aangehou word, haar huiswerk oor die plek se uitleg gedoen en die polisie die besonderhede gegee.
"Die Gelvandale-polisie het bystand verleen en my laat weet om te kom toe hulle op die erf was waar die hond aangehou is.
"Dit was 'n emosionele oomblik. Toe ek haar sien, het ek geweet dis ons hond. Haar hele liggaam het gebewe toe sy my stem hoor. Ons het alles probeer om haar terug te kry; advertensies, pamflette en ook kinders gevra om te help soek.
"In die week toe sy gesteel is, sou sy na Vereeniging vlieg om daar hervestig te word."
Rademeyer vergelyk die steel van 'n dier met dié van gesteelde goedere.
"Ouers moet vrae vra wanneer hul kinders met honde of ander diere tuis opdaag. Dié honde word gebruik vir gevegte en as hulle nie hiervoor geskik is nie, vir teeldoeleindes," sê Rademeyer. Haar raad aan mense wie se diere gesteel is, is om nooit op te hou soek nie. "Al lyk alles na 'n doodloopstraat. Probeer weer. Nes hier sal daar altyd iemand wees wat hulle gesien het."